২০০২ চনত তেওঁ দুশৰো অধিক শিশুক লৈ অমৃতসৰ গুছি আহে আৰু দুমহলীয়া এটা ঘৰ ভাড়া কৰি থাকিবলৈ আৰম্ভ কৰে। এই দুমহলীয়া ঘৰটোৰ তলৰ মহলাত ছোৱালীবোৰ আছিল আৰু ওপৰ মহলাত লৰাবোৰ আছিল। ঘৰৰ সম্মুখত টেন্ট দি সন্দীপ কৌৰে পাকঘৰৰ ব্যৱস্থা কৰি দিছিল। এই সমস্ত কামক তেওঁৰ পৰিয়ালে সন্দীপক সদায় সহায় কৰি আহিছে। ইমানৰ পাছতো সন্দীপ কৌৰ আৰু শিশুবোৰৰ সমস্যাৰ অন্ত পৰা নাছিল। তেওঁ চিন্তা কৰি এটা উপায় বিচাৰি পাইছিল যে যদিহে তেওঁলোকৰ নিজা মাটিত থকা লোৱাৰ ব্যৱস্থা কৰিব পৰা হয় তেন্তে বহুখিনি সমস্যা আঁতৰ হ ’ ব। ইয়াৰ পাছত তেওঁ অমৃতসৰৰ নিকটৱৰ্তী কৰীৱ চুলতানবিড়ত আহি নিজাকৈ থকাৰ ব্যৱস্থা কৰি লয়। আজি অতি গৰ্বৰে সন্দীপ কৌৰে কয় যে, মোৰ বহুকেইটা সন্তান আজি বি-টেক, এলএলবি, এমবিএ আৰু এমচিএৰ ডিগ্ৰী সম্পূৰ্ণ কৰিছে। মোৰ সন্তানৰ এজনে মাৰ্ছেন্ট নেভীতো নিৰ্বাচিত হৈছে, ইয়াৰ উপৰি মোৰ এজনী ছোৱালীয়ে চাৰ্টাড একাউটেন্টৰো পাঠ্যক্ৰম কৰি আছে। ১৯৯৬ চনত প্ৰতিষ্ঠা হোৱা ভাই ধৰম সিং চেৰিটেবল ট্ৰাষ্টৰ যোগেদি বৰ্তমান সন্দীপ কৌৰৰ তত্বাৱধানত ৯৮ গৰাকী কন্যা সন্তান আছে। ইয়াৰ উপৰি বহু কেইগৰাকী ছোৱালী হোষ্টেলত আছে আৰু তেওঁলোকৰ খৰছ সন্দীপ কৌৰে বহন কৰি আছে। আনকি তেওঁ ট্ৰাষ্টৰ জৰিয়তে বহুকেইগৰাকী কন্যাৰ সূচাৰুৰুপে বিবাহো সম্পন্ন কৰিছে। যাৰ ফলত কৌৰ মাতৃত্বৰ মৰমত ডাঙৰ হোৱা এই ছোৱালীবোৰ আজি কাৰোবাৰ পত্নী-বোৱাৰী তথা সফল হৈ আমেৰিকা, অষ্ট্ৰেলিয়া, কানাডা আৰু ইটালীত বাস কৰি আছে। সময়ে সময়ে এই ছোৱালীবোৰ সন্দীপ কৌৰৰ খবৰ লবলৈ আহে ট্ৰাষ্টকো অৰ্থনৈতিক দিশত বহু সহায় কৰে। সন্দীপ কৌৰৰ তত্বাৱধানত থকা অনাথ শিশুবোৰ কেৱল পঞ্জাৱৰেই নহয়, এই শিশুবোৰৰ বহুতো হাৰিয়ানা আৰু উত্তৰ প্ৰদেশৰো আছে। সন্দীপ কৌৰে তেওঁৰ মাতৃত্বৰ জৰিয়তে অনাথ শিশুবোৰক মানৱতাৰ সংস্কাৰ আৰু জীৱনৰ অনুশাসন ইমান নিয়াৰিকৈ তথা নিষ্ঠাসহকাৰে দিয়ে যে তেওঁৰ ওচৰত বহু পিতৃ-মাতৃয়ে নিজৰ সন্তানক পইচাৰ বিনিময়ত ৰাখিবলৈ আহে যাতে তেওঁলোকৰ সন্তানে সন্দীপ কৌৰৰ পৰা জীৱনৰ শিক্ষা লাভ কৰি জীৱনত প্ৰতিষ্ঠা লাভ কৰিব পাৰে। লেখক- হৰীশ বিষ্ট